Bartaz (kənd, Zəngilan)

Bartaz — Azərbaycan Respublikasının Zəngilan rayonunun Bartaz kənd inzibati ərazi dairəsində kənd.

1993-cü ildə Ermənistan Respublikası Silahlı Qüvvələri tərəfindən işğal edilib. 2020-ci il 22 oktyabr tarixində Azərbaycan Silahlı Qüvvələri tərəfindən işğaldan azad olunub.

 Haqqında 
Kənd çayının sol sahilində, Zəngilan şəhərindən 34 km cənub-qərbdə yerləşir. Mehri silsiləsinin ətəyindədir. Adını ərazidəki eyniadlı dağdan almışdır. Yaşayış məntəqəsi vaxtilə Ordubad və Samux rayonlarından gəlmiş ailələrin Pəri Bartaz adlanan yerdə məskunlaşması nəticəsində yaranmışdır.

1921-ci il Azərbaycan Kənd Təsərrüfatı Siyahıyaalmasının nəticələrinə görə, Azərbaycan SSR-in Qubadlı rayonunun Ordaklı kənd dairəsinin Bartaz kəndində 581 nəfər (175 təsərrüfat) əhali var idi, əsas milliyyət isə Azərbaycan türkləri idi.

1961-ci ilin inzibati bölgüsünə əsasən, Bartaz kəndi Azərbaycan SSR-in Zəngilan rayonunun Bartaz kənd sovetliyinin mərkəzi idi və bu sovetliyə Vejnəli, Qarqulu, Əmirxanlı kəndləri, Ağbənd dəmir yolu stansiyası yaxınlığındakı və Bartaz dəmir yolu stansiyası yaxınlığındakı yaşayış məntəqələri daxil idi.

1976-cı il tarixinə görə, Bartazda 654 nəfər yaşayırdı. Burada kənd təsərrüfatı bitkilərinin becərilməsi, ipəkçilik və heyvandarlıq inkişaf etmişdi. Kənddə orta məktəb, kitabxana, klub və digər infrastruktur obyektləri mövcud idi.

2020-ci il 22 oktyabr tarixində, İkinci Qarabağ müharibəsi zamanı, Azərbaycan Ordusu Bartaz kəndi üzərində nəzarəti bərpa edərək kəndi azad etmişdir.

 İstinadlar 

Kateqoriya:Zəngilan rayonunun kəndləri